钦定古今图书集成/理学汇编/文学典/第112卷 > 黄朝相 > 李生寅〈德丰〉
## 钦定古今图书集成/理学汇编/文学典/第112卷 > 黄朝相 > 李生寅〈德丰〉

按《宁波府志》：“生寅，字宾父，号旸谷。为人有风格，善谈
咏，守志味道，不乐仕进，辟自锄园，艺名花佳木，时手
一卷，偃息其中。客至，焚香撷蔬，留连竟日。或语及市
朝事，辄掩耳不闻。性好为诗，幽闲恬寂，如其为人。当
万历时，海内号为山人者，无不挟策遨游，驰骛公卿
间。生寅家世仕宦，独甘贫守约，优游卒岁，世咸高之。”
子德丰，字子年，负才不羁，任性兀傲，能诗文，工书法，
为时所称。